**V KRANJU DOBRO V SRCU MISLIMO**

 »Odraščal sem samo z mamo. Očeta sem videl le enkrat v življenju. Z mamo sva se ves čas selila po najemniških stanovanjih. Zelo je bilo težko. Mama je imela zdravstvene težave. Sam sem v šoli popustil… Sedaj bi rad dokončal srednjo šolo, za katero plačujem izpite in če bo le mogoče, bi se rad vpisal na fakulteto. Borim se svojimi strahovi, vendar verjamem, da mi bo uspelo.«

»Sem 22 let stara študentka, invalidka. Ob rojstvu so mi postavili diagnozo zatrdelosti sklepov (artrogripozo). Da lahko hodim, imam za to posebno izdelane opornice. Rada sem v »pogonu«. Četudi imam omejene možnosti, želim izkusiti življenje v polni meri in biti čim bolj samostojna. Z mamo, ki ima minimalen dohodek, komajda shajava. Z očetom nimam stikov. Želim si opraviti vozniški izpit, saj tako ne bom vsakič znova rabila prositi za prevoz sosede ali prijatelje, temveč se bom odpeljala sama. Odpeljala na terapije. Odpeljala na izlet. Odpeljala v neznano. In tega si srčno želim.«

»Jaz spim z dvema otrokoma na kavču, mož spi na tleh na posteljnem vložku, osnovnošolski otrok pa ima manjšo sobico. Živimo pri mojih starših. Oba z možem sva ostala brez službe. V času, ko sva še oba imela službo, smo stanovanjski problem reševali s stanovanjskim hipotekarnim kreditom. Sedaj zaostajamo že s štirimi neporavnanimi položnicami. Skrbi me za otroke. Skrbi me za nas.«

**To je le del žalostnih, a žal resničnih izpovedi ljudi, ki jim je sreča obrnila hrbet. Niso edini. Nešteto jih je. Ker *V Kranju dobro v srcu mislimo*, na pobudo župana Kranja, v sodelovanju z Društvom prijateljev mladine Kranj, v mesecu decembru poteka humanitarni projekt, kjer bodo zbrana sredstva namenjena izbranim družinam in posameznikom, ki so se znašli v finančni stiski.**

**Humanitarna sredstva** se lahko s sklicem 00 500-21112019 donirajo na TRR Društva prijateljev mladine Kranj

**SI56 6100 0000 5487 540** odprt pri Delavski hranilnici d.d. Ljubljana ali pa preko sms donacije na **številko 1919** s ključnima besedama **Kranj1** in **Kranj5**, kjer se s poslanim sms-om donira 1€ oziroma 5€. (Na številko 1919 je možno glasovati  preko operaterjev Telekom, Telemach in A1).

Preteklo soboto je v osrčju Kranja župan Matjaž Rakovec, skupaj z igralcem Aljažem Tepino in stand up komikom Sašem Staretom, za dober namen kuhal domači ričet.

Humanitarni projekt *V Kranju dobro v srcu mislimo* je združil krajane in odprl srce mnogim, ki so prostovoljno prispevali denarna sredstva.

**Dobrodelno kuhanje se nadaljuje, zato vabljeni to soboto 14. decembra, ko bosta med 10. in 12. uro za dober namen kuhala podžupan Janez Černe ter voditelj in komik Klemen Bučan**. Pri kuhanju jima bosta z izvrstnimi kuharskimi veščinami ponovno pomagala priznana kuharska mojstra **Matjaž Sedej** in **Marko Arvaj.**

**Dobrodelno kuhanje se nadaljuje v soboto 21. decembra od 10. do 12. ure ter v petek 27. decembra med 17. in 19. uro. Vabljeni!**

Podporniki humanitarnega projekta V Kranju dobro v srcu mislimo pa so tudi trije nadobudni osnovnošolci, ki so tudi sami izredno dobrodelni in samoiniciativno pomagajo sovrstnikom.

Balantič Ožbej obiskuje 9. razred OŠ Predoslje. Pohvale vreden fant je vedno pripravljen pomagati, ne le učiteljem, temveč predvsem sošolcem. Je samostojnem, zgovoren in zelo prijeten fant, z veliko prijatelji – in nikoli v konfliktu s sovrstniki. Učno pomoč nudi učencem tudi na domu.

Ranya Waleed Mugalli Zorman je učenka 7. č razreda OŠ Franceta Prešerna. Že v teh zgodnjih letih je otroška ambasadorka Unicefa v Sloveniji in predstavnica mreže nevladnih organizacij Eurochild, ki se ukvarja s pravicami otrok. V preteklem šolskem letu je na Prešernovi šoli organizirala dobrodelno akcijo Unicefa Cent na cent, kjer je predstavila Jemen, kjer je tudi sama živela pred vojno, in težke razmere, v katerih živijo njeni vrstniki zaradi spopadov in hudega pomanjkanja. Sošolce je nato pozvala k zbiranju kovancev, da bi podhranjenim jemenskim otrokom lahko priskrbeli terapevtsko hrano. V akciji so zbrali kar 842 evrov.

Kot tretji mladi podpornik humanitarne akcije je Maks Šter, ki obiskuje tretji razred OŠ Stražišče. 8-letni fant že eno leto stoji ob strani prijatelju in sošolcu, ki so mu pred letom dni odkrili hudo bolezen. Maks je bil ves čas prestajanja težke bolezni in terapij ob prijatelju, ga bodril, mu pomagal in ga spodbujal. Maks še vedno nadaljuje s svojim poslanstvom in obiskuje bolnega sošolca ter mu lepša in lajša težke trenutke.